text: Ny chef på Flensborg Avis
  20 juni 2013 kl. 15.11
  Den 48-årige journalist Jørgen Møllekær tiltræder den 1. december i år som chefredaktør og direktør på Flensborg Avis, når den nuværende chef, Bjarne Lønborg, går på pension efter knap 23 år på posten.
  Jørgen Møllekær, som bl.a. har været nyhedsredaktør på TV SYD, har et godt kendskab til Flensborg Avis. Det er nemlig tredje gang, Jørgen Møllekær ansættes på avisen.
  Han er født i Flensborg, hvor hans far var skoledirektør. I 1986 var han i en kort periode voluntør på avisen, inden han blev optaget på Danmarks Journalisthøjskole.
  Efter endt journalistuddannelse i 1991 blev han reporter på avisen, indtil han flyttede til Berlingske Tidende.
  I 1993 kom han til TV2 nyhedsredaktion og tre år senere til TV-avisen.
  I 1999 blev han nyhedsredaktør på TVSyd, og efter tre år indtrådte han i ledelsen på TV2/Fyn.
  Siden 2010 har han været produktchef i softwarefirmaet Compusoft med ansvar for det tyske marked.
  Jørgen Møllekær bliver torsdag aften præsenteret for medarbejderne på Flensborg Avis.
  